Document ID: /roh_data/filtered/fineweb-2-filterrobots_roh.jsonl.gz/54786

Malgrà bleras vuschs or da chantuns regiunals - saja quai ord solidaritad cun chantuns che vivan cun il luf ubain per mussar ch’els vulan dar als chantuns en certas dumondas dapli cumpetenzas - è la nova lescha da chatscha vegnida sajettada giu. Cunzunt chantuns cun grondas citads han laschà cupitgar la nova lescha. Tegnì la buis han la PS, ils verds e las organisaziuns da l’ambient che han cun lur arguments pudì persvader ina maioritad dal suveran. Dentant forsa han er dapli giuvens e dunnas - sco schon tar las ultimas elecziuns dal Cussegl naziunal - gidà da tegnair la buis.
Sabrina Bundi
Redactura RTR
Sabrina Bundi lavura sco reportra tar RTR. Ella rapporta dals pli differents temas per radio, online e social media - tranter auter era sco correspundenta dal Cussegl grond.